b'\n_START_ARTICLE_\nTigrajus\n_START_SECTION_\nGeografija\n_START_PARAGRAPH_\nTigraj\xc5\xb3 gyvenamas regionas apima \xc5\xa1iauriausi\xc4\x85 Etiopijos kalnyno dal\xc4\xaf. \xc4\xae pietus nuo jo yra amhar\xc5\xb3 gyvenami regionai Begmenderis, Vagas ir kiti. Rytuose regionas susisiekia su afar\xc5\xb3 gyvenamomis \xc5\xbeem\xc4\x97mis, o vakaruose\xc2\xa0\xe2\x80\x93 su Sudano gentimis. \xc5\xa0iaur\xc4\x97je regionas pereina \xc4\xaf klajokli\xc5\xb3 tigri\xc5\xb3 gyvenamas auk\xc5\xa1tumas._NEWLINE_Regiono centras, jos dvasin\xc4\x97 sostin\xc4\x97 nuo seno yra Aksumo miestas. Tradici\xc5\xa1kai Tigrajaus istorinis regionas dalijamas \xc4\xaf 13 senovini\xc5\xb3 provincij\xc5\xb3, egzistavusi\xc5\xb3 feodalinio susiskaldymo laikais. Tai yra Tembienas, \xc5\xa0ir\xc4\x97, Seraj\xc4\x97, Hamasienas, Akel\xc4\x97 Guzaj (Buras), Sama, Agam\xc4\x97, Amba Senajtas, Garalta, Enderta, Saharti ir Abergal\xc4\x97\n_START_SECTION_\nTigrai mekonenas\n_START_PARAGRAPH_\nNetgi po to, kai po X a. Etiopijos civilizacijos politinis ir kult\xc5\xabrinis centras persik\xc4\x97l\xc4\x97 \xc4\xaf pietus, t. y. \xc4\xaf amhar\xc5\xb3 gyvenamas \xc5\xbeemes, tigraj\xc5\xb3 gyvenamos sritys i\xc5\xa1laik\xc4\x97 savo ypa\xc4\x8d auk\xc5\xa1t\xc4\x85 status\xc4\x85, o \xc4\x8dia buv\xc4\x99s Aksumo miestas buvo laikomas Etiopijos sostine iki pat XVII a._NEWLINE_Administraci\xc5\xa1kai tigraj\xc5\xb3 gyvenamas regionas buvo padalintas nuo viduram\xc5\xbei\xc5\xb3. S\xc4\x85lygine skiriam\xc4\x85ja riba buvo Merebo up\xc4\x97. \xc5\xa0iaurin\xc4\x97s teritorijos buvo vadinamos Midi Bahri ir valdomos imperijos vietinink\xc5\xb3 Bahr negus. Pie\xc4\x8diau up\xc4\x97s buvusios tigraj\xc5\xb3 \xc5\xbeem\xc4\x97s buvo kontroliuojamos Etiopijos imperatoriui pavaldaus vietininko Tigrai mekoneno. Jo kontroliuojamos sritys beveik atitiko dabartin\xc4\xaf Etiopijos Tigraj\xc5\xb3 region\xc4\x85. \xc5\xa0is administracinis suskaldymas ved\xc4\x97 \xc4\xaf skirtingai susiklos\xc4\x8diusias socialines ir politines strukt\xc5\xabras._NEWLINE_Po XVII a. nusilpus Bahr negus\xc5\xb3 linijai, Tigrai mekoneno kontroliuojamos teritorijos kartais i\xc5\xa1sipl\xc4\x97sdavo toliau \xc4\xaf \xc5\xa1iaur\xc4\x99, ir apimdavo visas tigraj\xc5\xb3 gyvenamas sritis. Ta\xc4\x8diau nuo XVIII a. II pus\xc4\x97s tigrai mekoneno titulas tapo daugiau formalus, \xc4\x8dia \xc4\x97m\xc4\x97 valdyti vietiniai kunigaik\xc5\xa1\xc4\x8diai rasai, suskald\xc4\x99 kra\xc5\xa1t\xc4\x85 \xc4\xaf daugyb\xc4\x99 smulki\xc5\xb3 vald\xc5\xb3. Jos buvo suvienytos tik XIX a. i\xc5\xa1 Endertos regiono._NEWLINE_1872\xc2\xa0m. Tigrajaus atstovas Johanes IV u\xc5\xbe\xc4\x97m\xc4\x97 Etiopijos imperijos sost\xc4\x85. Kuomet sost\xc4\x85 1889\xc2\xa0m. po jo mirties paveld\xc4\x97jo \xc5\xa0evos karalius Menelikas II, Tigrajus galutinai prarado politin\xc4\x99 \xc4\xaftak\xc4\x85 \xc5\xa1alyje. Tuo metu italai \xc5\xa1iaurin\xc4\x99 dal\xc4\xaf Tigrajaus prisijung\xc4\x97 prie Italijos Eritr\xc4\x97jos, padalindami istorin\xc4\xaf region\xc4\x85 pusiau.'